Bernice West se nuutste bekoor Top-20Bernice West (Foto: Facebook) Dit is ’n baie goeie week vir Francois van Coke en Jan Blohm met “Die toekoms”. Nadat dié lied verlede week op die 14de plek gelê het, klim hulle hierdie week na die nr. 9-posisie. Bernice West se tweede enkelsnit, “Die hart”, wat sy as ’n opvolg van haar debuutenkelsnit “Sonop-blom” geskryf het, neem vandeesweek die nr. 1-posisie in. West was verlede week óók in die nr. 1-posisie met “Sonop-blom”. Dié lied neem vandeesweek se nr. 4-posisie in. Moses Metro Man (Jako Meyer) betree die week se Top-20 met “Lief & Leed”, ’n lied wat Jako in Maart vanjaar geskryf het. Dié lied gaan oor die gevoelens en emosies wat ’n mens ervaar wanneer jy iemand in jou lewe moet laat gaan omdat dinge dalk nie uitgewerk het soos jy gehoop het nie. Robbie Wessels maak ook sy toetrede tot die Top-20 dié week met “Plaasjapie”. In vandeesweek se Maroela Media Afrikaanse Top-20 is daar vyf snitte wat styg en nege wat daal. Daar is drie snitte wat onveranderd bly en drie nuwe liedjies wat hul toetrede maak.